Na temelju članka 77. Zakona o vodama (NN 66/19, 84/21, 47/23), te članka 25. Statuta Općine Ružić (Službeni vijesnik Šibensko-kninske županije, broj 7/21), uz prethodno mišljenje Hrvatskih voda, Vodnogospodarskog odjela za slivove južnog Jadrana, KLASA: 325-04/22-01/0000108; URBROJ: 374-24-3-23-2, od 23. 05. 2023. godine Općinsko vijeće Općine Ružić, na 11. sjednici, održanoj 02. lipnja 2023. godine, donosi

**ODLUKU O ODVODNJI OTPADNIH VODA NA PODRUČJU**

**AGLOMERACIJE RUŽIĆ**

1. **OPĆE ODREDBE**

**Članak 1.**

Ovom Odlukom uređuju se uvjeti i način odvodnje, priključenja, pročišćavanja i ispuštanja u prijemnik otpadne vode na području **Aglomeracije Ružić**.

„**Aglomeraciju Ružić**“ čine naselja Općine Ružić.

Ovom Odlukom propisuje se sadržaj odredbi kojima se temeljem ovlasti iz Zakona o vodama (u daljnjem tekstu Zakon) određuje osobito:

1. Opće odredbe;
2. Način odvodnje otpadnih voda na području Aglomeracije Ružić i njoj gravitirajućeg područja;
3. Zemljopisne podatke o mjestima ispuštanja otpadnih voda iz sustava javne odvodnje;
4. Područja u kojima se dopušta ispuštanje otpadnih voda iz individualnih sustava odvodnje sanitarnih otpadnih voda do 50 ES, uvjeti zbrinjavanja otpadnih voda iz sabirnih jama i mulja iz malih sanitarnih uređaja;
5. Dopuštena tehnička rješenja individualnih sustava odvodnje sanitarnih otpadnih voda do 50 ES, kao privremeno rješenje do priključenja na sustav javne odvodnje i /ili kao trajno rješenje;
6. Tehničko-tehnološke uvjete priključenja građevina i drugih nekretnina na građevine urbane oborinske odvodnje;
7. Upućivanje na obvezu priključenja na građevine javne odvodnje sukladno odluci o priključenju, općim i tehničkim uvjetima isporuke vodnih usluga;
8. Nadzor i prekršajne odredbe;
9. Prijelazne i završne odredbe.

**Članak 2.**

Djelatnost javne odvodnje sanitarno fekalnih voda na području sustava odvodnje iz prethodnog članka obavlja javni isporučitelj vodne usluge “**Rad d.o.o. Drniš“** (u daljnjem tekstu: Isporučitelj vodne usluge) temeljem sporazuma jedinica lokalne samouprave, a koji zadovoljava uvjete propisane posebnim pravilnikom.

**Članak 3.**

Djelatnost javne odvodnje u dijelu koji se odnosi na pružanje javne usluge crpljenja, pražnjenja i odvoza otpadnih voda iz sabirnih i septičkih jama, mogu obavljat i druge pravne ili fizičke osobe na temelju ugovora o koncesiji koji je sklopljen sukladno Zakonu o vodama i Zakonu o koncesijama.

**Članak 4.**

Dovoz i zbrinjavanje otpadnih voda iz sabirnih i septičkih jama vrši se na UPOV-u Drniš, na crpnoj stanici za prihvat septika.

Koncesionar je dužan sa Isporučiteljem vodne usluge sklopit ugovor o uvjetima i mjestu pražnjenja sadržaja cisterne, uz propisani način vođenja evidencije o količinama i porijeklu otpadnih voda koje se prazne u sustav javne odvodnje.

**Članak 5.**

Otpadnim vodama u smislu ove Odluke smatraju se:

- sanitarne otpadne vode,

- industrijske (tehnološke) otpadne vode,

- oborinske otpadne vode.

**Članak 6.**

Pojedini izrazi u ovoj Odluci imaju sljedeća značenja:

„**Aglomeracija**“ je područje na kojem su stanovništvo i/ili gospodarske djelatnosti dovoljno koncentrirane da se komunalne otpadne vode mogu prikupljati i odvoditi do uređaja za pročišćavanje otpadnih voda ili do krajnje točke ispuštanja.

„**ES**“ (ekvivalent stanovnik) znači organsko biorazgradivo opterećenje od 60 g 02 dnevno, iskazano kao petodnevna biokemijska potrošnja kisika (BPK5).

„**Industrijske otpadne vode**“ su sve otpadne vode, osim sanitarnih otpadnih voda i oborinskih voda, koje se ispuštaju iz prostora korištenih za obavljanje trgovine ili industrijske djelatnosti.

„**Javna odvodnja**“ je djelatnost skupljanja komunalnih otpadnih voda, njihova dovođenja do uređaja za pročišćavanje, pročišćavanja i izravnog ili neizravnog ispuštanja u prirodni prijamnik ako se ti poslovi obavljaju putem građevina za javnu odvodnju, te upravljanje tim građevinama, gospodarenja otpadnim muljem nastalim u postupku pročišćavanja otpadnih voda; javna odvodnja uključuje i pražnjenje i odvodnju otpadnih voda iz sabirnih jama i mulja iz malih sanitarnih uređaja.

„**Javni isporučitelj vodne usluge javne odvodnje**“ je pravna osoba kojoj je povjereno obavljanje djelatnosti javne odvodnje sukladno odredbama Zakona o vodama i Zakona o vodnim uslugama i drugim zakonskim i podzakonskim aktima.

„**Kanalizacijski priključak**“ je dio sustava javne odvodnje od kolektora do priključnog okna.

„**Mali sanitarni uređaji**“ su uređaji za pročišćavanje sanitarnih otpadnih voda do 50 ES, uključujući i septičku jamu.

„**Oborinske vode**“ su otpadne vode koje nastaju ispiranjem oborinama s površina prometnica, parkirališta ili drugih površina, postupno otapajući onečišćenja na navedenim površinama.

„**Otpadne vode**“ su sve potencijalno onečišćene industrijske, sanitarne, oborinske i druge vode.

„**Otpadni mulj**“ znači preostali, obrađeni ili neobrađeni dio mulja iz uređaja za pročišćavanje komunalnih otpadnih voda.

„**Mješoviti sustav javne odvodnje**“ je sustav kojim se istim kanalima odvode sanitarne, pročišćene industrijske (tehnološke) i oborinske otpadne vode.

„**Razdjelni sustav javne odvodnje**“ je sustav kod kojeg se oborinske vode odvode sustavom oborinske odvodnje odvojeno od sustava javne odvodnje kojim se odvode sanitarne i pročišćene industrijske (tehnološke) otpadne vode.

„**Priključno okno**“ je okno u kojem se sustav interne odvodnje priključuje na sustav javne odvodnje i u vlasništvu je javnog isporučitelja vodnih usluga, u kojem je moguće vršiti kontrolu funkcionalnosti kanalizacijskog priključka, mjeriti protok i uzimati uzorke za kontrolu kvalitete otpadnih voda.

„**Sabirna jama**“ je vodonepropusna građevina bez odvoda i preljeva u koju se ispuštaju otpadne vode.

„**Septička jama**“ je vodonepropusna dvokomorna ili više komorna građevina sa preljevom pročišćene otpadne vode u upojnu građevinu bez ugrožavanja okolnih objekata i površina. Koristi se za sanitarne i biorazgradive tehnološke otpadne vode. Septička jama smatra se malim sanitarnim uređajem, te pravilnim dimenzioniranjem i vremenom zadržavanja otpadne vode postiže se učinkovitost pročišćavanja 25-50% BPK5, 50-70% suspendiranih tvari, 70% ulja i masti.

„**Sanitarne otpadne vode**“ su otpadne vode koje se ispuštaju iz stambenih objekata i uslužnih objekata te koje uglavnom potječu iz ljudskog metabolizma i aktivnosti kućanstava.

„**Sustav javne odvodnje**“ je tehnički i tehnološki povezani skup građevina za javnu odvodnju od priključka korisnika vodne usluge do krajnje točke ispuštanja.

„**Sustav javne urbane oborinske odvodnje**“ je sustav za odvodnju oborinskih voda (padaline) sa nepropusnih javnih površina.

„**Uređaj za prethodno pročišćavanje industrijskih (tehnoloških) otpadnih voda**“ je uređaj za pročišćavanje otpadnih voda kojim se pročišćavaju industrijske (tehnološke), rashladne i procjedne otpadne vode prije ispuštanja u sustav javne odvodnje otpadnih voda ili u sabirnu jamu, na način da se iz tih otpadnih voda uklanjaju koncentracije opasnih i drugih tvari koje prekoračuju dopuštene granične vrijednosti emisija otpadnih voda utvrđenih Pravilnikom o graničnim vrijednostima emisija otpadnih voda za ispuštanje otpadnih voda u sustav javne odvodnje.

1. **NAČIN ODVODNJE OTPADNIH VODA NA PODRUČJU AGLOMERACIJE RUŽIĆ I NJOJ GRAVITIRAJUĆEG PODRUČJA**
2. **Općenito**

**Članak 7.**

Odvodnja otpadnih voda na području aglomeracije iz članka 1. ove Odluke gdje je izgrađen sustav odvodnje otpadnih voda vrši se putem razdjelnog sustava javne odvodnje otpadnih voda.

Odvodnja otpadnih voda na području aglomeracije iz članka 1. ove Odluke i njoj gravitirajućeg područja gdje nije izgrađen sustav javne odvodnje vrši se preko individualnih sustava odvodnje.

**Članak 8.**

Sustav odvodnje otpadnih voda prema namjeni i načinu dijeli se na:

* sustav javne odvodnje,
* sustav interne odvodnje,
* sustav urbane oborinske odvodnje,
* individualni sustavi odvodnje.

1. **Sustav javne odvodnje**

**Članak 9.**

Sustav javne odvodnje čine komunalne vodne građevine za javnu odvodnju kojima se prikupljaju i odvode komunalne otpadne vode do ispusta u rijeku Čikolu.

Na kanalizacijski sustav u naselju Mirlović polje je priključeno je 14 kućanstava.

Sustav odvodnje funkcionira kao sustav razdjelnog tipa. Izgrađeni sustav javne odvodnje čini ukupno 1400 m gravitacijske mreže, od čega je 1200 m glavnih kolektora i 200 m sekundarne mreže.

**Članak 10.**

Razvoj sustava javne odvodnje bazira se na izgradnji razdjelnog sustava odvodnje. Sustavi odvodnje otpadnih voda moraju biti tako izgrađeni i održavani da osiguravaju pravilnu i sigurnu odvodnju i pročišćavanje otpadnih voda, a izvode se i koriste prema važećim zakonima i pravilnicima.

**Članak 11.**

Korisnikom sustava odvodnje prema ovoj Odluci smatra se svaka fizička ili pravna osoba, koja je vlasnik, odnosno drugi zakoniti posjednik građevine, odnosno druge nekretnine (u daljnjem tekstu: vlasnik nekretnine) čija je nekretnina priključena, odnosno koja koristi jedan od sustava odvodnje iz ove Odluke.

**Članak 12.**

U sustav javne odvodnje smiju se ispuštati otpadne vode sukladno:

* Odredbama Zakona o vodama,
* Odredbama Pravilnika o graničnim vrijednostima emisija otpadnih voda,
* Izdanoj vodopravnoj dozvoli za ispuštanje industrijskih otpadnih voda, odnosno okolišnoj dozvoli,
* Odredbama odluke kojom se uređuje zaštita izvorišta vode za ljudsku upotrebu,
* Odredbama ove Odluke,
* Odredbama akata koje izdaje javni isporučitelj vodnih usluga kojima se određuju granične vrijednosti za ukupnu suspendiranu tvar, KPK, BPK5, sulfite, ukupni dušik i ukupni fosfor.

**Članak 13.**

Granične vrijednosti emisija otpadnih voda, odnosno dozvoljene koncentracije opasnih i drugih tvari u otpadnim vodama koje se ispuštaju u sustav javne odvodnje posebno su određene Pravilnikom o graničnim vrijednostima emisija otpadnih voda.

Granične vrijednosti emisija koje nisu određene navedenim pravilnikom o graničnim vrijednostima određuju se kao:

KPKCr =700 mg/l

BPK5 = 250 mg/l

Ukupni dušik = 50 mg/l

Ukupni fosfor = 10 mg/l

**Članak 14.**

U sustav javne odvodnje ne smiju se ispuštati otpadne vode i tvari kojima se ugrožava:

* projektirani hidraulički režim,
* vodonepropusnost cjevovoda,
* stabilnost građevina sustava javne odvodnje,
* rad strojeva na crpkama i drugoj opremi,
* tehnički nadzor i održavanje sustava odvodnje,
* zdravlje i život djelatnika koji rade na održavanju sustava javne odvodnje,
* i povećanje troškova odvodnje i pročišćavanja.

**Članak 15.**

U sustav javne odvodnje ne smiju se ispuštati: otrovne, krute, tekuće ili plinovite tvari; zapaljive ili eksplozivne tvari; tvari onečišćene patogenim bakterijama i virusima; radioaktivne tvari; organska otapala, nafta i njezini derivati; tvari koje mogu same ili u reakciji s drugim tvarima ometati proces pročišćavanja otpadnih voda.

U sustav javne odvodnje strogo se zabranjuje bacanje higijenskih uložaka, pelena, plastičnih vrećica, nerazgradivih higijenskih maramica, plastičnih štapića za čišćenje ušiju i sličnih predmeta koji ugrožavaju funkcioniranje sustava javne odvodnje.

**Članak 16.**

Opasne i onečišćujuće tvari vlasnik nekretnine dužan je posebno prikupljati i zbrinjavati u skladu sa posebnim propisima.

**Članak 17.**

Korisnik sustava javne odvodnje obvezan je platiti cijenu za korištenje sustava javne odvodnje Isporučitelju vodne usluge, utvrđenu Odlukom društva o najnižoj cijeni vodnih usluga.

**Članak 18.**

Trgovačko društvo Rad d.o.o. za svaku kalendarsku godinu, u skladu s predviđenim sredstvima i izvorima financiranja, donosi Plan gradnje i održavanja komunalnih vodnih građevina na svom uslužnom području.

Planom se utvrđuje i opis poslova s procjenom troškova izgradnje i održavanja građevina javne odvodnje, te iskaz financijskih sredstava potrebnih za ostvarenje istog, s opisom financiranja.

1. **Sustav interne odvodnje**

**Članak 19.**

Sustav interne odvodnje je sustav koji čine kanalizacijski objekti za prikupljanje, odvodnju i prethodno pročišćavanje otpadnih voda iz stambenih i poslovnih građevina i drugih nekretnina do kanalizacijskog priključka na sustavu javne odvodnje. Sustav interne odvodnje u vlasništvu je vlasnika ili posjednika nekretnine.

Troškove izgradnje i održavanja sustava interne odvodnje snose u cijelosti vlasnici nekretnina.

**Članak 20.**

Otpadne vode ispuštaju se iz sustava interne odvodnje u sustav javne odvodnje preko priključnog okna.

Priključno okno nalazi se na spoju sustava interne odvodnje i sustava javne odvodnje, i određuje se temeljem Prethodnih uvjeta priključenja koji izdaje Isporučitelj vodne usluge na pisani zahtjev vlasnika nekretnine.

**Članak 21.**

Zemljište koje čini jednu građevinsku česticu na kojoj je smještena jedna građevina, odnosno pogoni koji predstavljaju zaokruženu cjelinu mogu dobiti u pravilu jedan priključak na sustav javne odvodnje. Više priključaka mogu dobiti samo ako se to pokaže potrebnim i opravdanim ekonomsko-tehničkom dokumentacijom.

Slobodno stojeće građevine i dvojne građevine ili građevine s više stambenih jedinica na etaži i zajedničkim ulazom mogu imati samo jedan priključak na sustav javne odvodnje.

**Članak 22.**

Sustav interne odvodnje mora se izgraditi kao razdjelni sustav, to jest zabranjuju se oborinske vode sa i oko nekretnina ispuštati u javni sustav odvodnje komunalnih otpadnih voda.

**Članak 23.**

Sustav interne odvodnje mora biti izgrađen i održavan tako da:

- isključi mogućnost onečišćenja okoliša, bilo razlijevanjem otpadnih i drugih voda po površini, bilo prodiranjem onečišćenih voda u podzemne slojeve, ili širenjem neugodnog mirisa;

- se spriječi pojava i širenje zaraznih bolesti;

- da je vodonepropusan;

- se ne ugrozi funkcija sustava javne odvodnje količinom ili sastavom otpadne vode;

- da se spriječi uspor odnosno vraćanje otpadnih voda iz sustava javne odvodnje u sustav interne odvodnje.

**Članak 24.**

Prije ispuštanja u sustav javne odvodnje pročišćavaju se sljedeće otpadne vode:

- vode iz kuhinja ugostiteljskih objekata (restorana, fast food objekata, hotela i kampova) - putem odgovarajućih separatora ulja i masti;

- vode iz praonica vozila - preko taložnica za krute tvari i separatora za masti, ulja i tekuća goriva;

- i sve ostale industrijske (tehnološke) otpadne vode u kojima koncentracija opasnih i drugih tvari prekoračuje dopuštene granične vrijednosti emisija otpadnih voda određene Pravilnikom kojim se propisuju granične vrijednosti emisija otpadnih voda za ispuštanje u sustav javne odvodnje, preko odgovarajućih uređaja za prethodno pročišćavanje.

**Članak 25.**

Za interne kanalizacije kod kojih postoji potreba da se u pojedinim intervalima u javni sustav ispušta veća količina otpadnih voda (npr. vode iz bazena i sl.) potrebno je da se posebnim hidrauličkim proračunom odredi maksimalno dozvoljena količina ispuštanja u vremenskom periodu (l/sek), te da se ugradnjom posebnog uređaja za regulaciju ispuštanja osigura neometan tok u kanalizacijski sustav.

U cilju osiguranja uvjeta iz stavka 1. ovog članka maksimalno dozvoljeni promjer cijevi za ispuštanje vode iz bazena može iznosit ø 70mm.

**Članak 26.**

Fizičke i pravne osobe koje sukladno čl. 24. ove Odluke moraju imati uređaj za prethodno pročišćavanje otpadnih voda (predtretman) obvezne su ih održavati temeljem ugovora s osobom registriranom za obavljanje navedene djelatnosti sukladno uputstvima proizvođača za upotrebu i održavanje, te najmanje svake godine kontrolirati kvalitetu ispuštene pročišćene otpadne vode na priključnom oknu putem ovlaštenog laboratorija na pokazatelje prema pravilniku kojim se uređuju granične vrijednosti emisija otpadnih voda.

Ispitivanje sastava otpadne vode vrši se na pokazatelje koji su karakteristični za otpadne vode predmetne djelatnosti.

**Članak 27.**

Fizičke i pravne osobe iz čl. 24. ove Odluke, dužne su čuvati analitička izvješća o kvaliteti otpadne vode najmanje 5 godina od dana uzorkovanja.

**Članak 28.**

Na zahtjev Javnog isporučitelja vodne usluge fizičke i pravne osobe iz čl. 24. ove Odluke, dužne su dostavit analitička izvješća o kvaliteti otpadnih voda.

Na zahtjev javnog isporučitelja vodne usluge, fizičke i pravne osobe iz čl. 24. ove Odluke, dužne su nadležnim osobama Društva omogućit uzorkovanje i kontrolu otpadne vode na mjestu ispuštanja u javni sustav odvodnje, te uvid u stanje održavanja uređaja predtretmana korisnika, osobito ukoliko kakvoća otpadne vode na priključku ne zadovoljava ili je utvrđen neki drugi poremećaj u sustavu javne odvodnje nakon priključka.

1. **Sustav urbane oborinske odvodnje**

**Članak 29.**

Sustav urbane oborinske odvodnje čine izgrađeni zatvoreni ili otvoreni kanali, prirodna korita, slivnici i drugi uređaji kojima se oborinske vode prikupljaju, pročišćavaju i odvode u sustav urbane oborinske odvodnje ili ispuštaju u prirodni prijemnik.

**Članak 30.**

Građevine oborinske (atmosferske) odvodnje u naseljenim mjestima (urbana oborinska odvodnja) gradi i održava jedinica lokalne samouprave.

Kanale oborinske odvodnje s prometnica - održavaju osobe koje su posebnim propisom određene za gospodarenje prometnicama.

Sustavima oborinske odvodnje koji su svrstani u javno vodno dobro upravlja i održava ih ovlaštena pravna osoba na temelju Zakona o vodama.

1. **Individualni sustavi odvodnje**

**Članak 31.**

Individualni sustav odvodnje je tehnički i tehnološki povezan skup građevina, vodova i opreme za odvodnju i pročišćavanje sanitarnih otpadnih voda iz jednog ili više kućanstava i/ili iz jednog ili više poslovnih prostora, koji nisu priključeni na sustav javne odvodnje; uključuje odvodne kanale, septičke jame, sabirne jame, taložnice, male sanitarne uređaje, uređaje za pročišćavanje industrijskih (tehnoloških) otpadnih voda, ispuste, kućne vodove i dr.

Sustav individualne odvodnje grade i održavaju vlasnici nekretnina (korisnici).

1. **ZEMLJOPISNI PODACI O MJESTIMA ISPUŠTANJA OTPADNIH VODA IZ SUSTAVA JAVNE ODVODNJE**

**Članak 32.**

Komunalna otpadna voda s područja Aglomeracije Ružić ispušta se obalnim ispustom u prijemnik – rijeka Čikola.

Mjesto ispuštanja otpadnih voda iz sustava

|  |  |  |
| --- | --- | --- |
| Vrsta ispusta | Koordinate - HTRS96 | |
| E | N |
| Obalni ispust | 485200 | 4851094 |

**IV. PODRUČJA U KOJIMA SE DOPUŠTA ISPUŠTANJE OTPADNIH VODA IZ INDIVIDUALNIH SUSTAVA ODVODNJE SANITARNIH OTPADNIH VODA DO 50 ES, UVJETI ZBRINJAVANJA OTPADNIH VODA IZ SABIRNIH JAMA I MULJA IZ MALIH SANITARNIH UREĐAJA**

**Članak 33.**

Na područjima na kojima nije izgrađen sustav javne odvodnje, odvodnja sanitarnih i biorazgradivih tehnoloških otpadnih voda iz individualnih sustava odvodnje opterećenja do 50 ES rješava se na način da se otpadne vode ispuštaju u sabirne jame ili pročišćavaju preko malih sanitarnih uređaja za pročišćavanje prije ispuštanja u prirodni prijemnik, a sve ovisno o količini otpade vode i uvjetima na terenu.

**Članak 34.**

U I zoni sanitarne zaštite izvorišta zabranjeno je ispuštanje pročišćenih i nepročišćenih otpadnih voda.

**Članak 35.**

U II. zoni sanitarne zaštite izvorišta otpadne vode se isključivo pročišćavaju preko bioloških uređaja za pročišćavanje otpadnih voda sa higijenizacijom.

**Članak 36.**

Svako ispuštanje pročišćenih otpadnih voda u prirodni prijemnik - tlo (ispuštanje u podzemne vode) dozvoljeno je uz prethodno detaljno utvrđivanje značajki tla i hidroloških značajki područja ispusta.

Ispuštanje u tlo se provodi na način da je osigurano neizravno ispuštanje putem upojne građevine sa procjeđivanjem kroz zemlju ili potpovršinske slojeve bez ugrožavanja okolnih objekata i površina.

**Članak 37.**

Svako ispuštanje pročišćenih otpadnih voda u prirodni prijemnik površinske vode dozvoljeno je isključivo prema uvjetima Hrvatskih voda.

Ispuštanje pročišćenih otpadnih voda iz sustava individualne odvodnje u povremene vodotoke nije dozvoljeno.

**V. DOPUŠTENA TEHNIČKA RJEŠENJA INDIVIDUALNIH SUSTAVA ODVODNJE SANITARNIH OTPADNIH VODA DO 50 ES KAO PRIVREMENO RJEŠENJE DO PRIKLJUČENJA NA SUSTAV JAVNE ODVODNJE I/ILI KAO TRAJNO RJEŠENJE**

**Članak 38.**

Individualni sustavi odvodnje moraju biti izgrađeni sukladno uvjetima propisanim pozitivnim propisima kojima se uređuje gradnja, odnosno aktima kojima se dozvoljava gradnja, te odredbama ove Odluke.

Biološki uređaji za pročišćavanje otpadnih voda moraju biti projektirani, izgrađeni i održavani tako da svojim radom osiguravaju sastav pročišćenih otpadnih voda prije ispusta u prijemnik sukladno odredbama pravilnika kojim se propisuju granične vrijednosti emisija otpadnih voda i ove Odluke, uz uvjet da se navedenim ispuštanjem ne naruši dobro stanje voda.

Vlasnici odnosno korisnici bioloških uređaja za pročišćavanje otpadnih voda dužni su putem Javnog isporučitelja vodne usluge provoditi nadzor nad postavljanjem uređaja za koje prema propisima o gradnji nije potrebno ishoditi akt o odobrenju građenje.

**Članak 39.**

Obveza je vlasnika biološkog uređaja za pročišćavanje sanitarnih otpadnih voda koji pročišćenu vodu ispuštaju u prirodni prijemnik (tlo/vode) kontrolirati kvalitetu ispuštene pročišćene otpadne vode barem jedan put godišnje, ukoliko aktom drugog nadležnog tijela nije propisano drugačije.

Uzorkovanje i analizu kvalitete ispuštene pročišćene otpadne vode obavlja ovlašteni laboratorij na ulazu i izlazu iz uređaja, uzimanjem trenutnog uzorka za analizu na sljedeće parametre: KPKCr ,BPK5, ukupna suspendirana tvar i pH.

Vlasnici individualnih uređaja dužni su čuvat rezultate analitičkog izvješća o kvaliteti otpadnih voda min 5 godina od dana uzorkovanja.

Zahvaćen uzorak mora bit reprezentativan.

**Članak 40.**

Višak mulja iz malih sanitarnih uređaja za pročišćavanje vlasnici odnosno korisnici dužni su zbrinjavati putem Isporučitelja vodne usluge i ovlaštenih fizičkih ili pravnih osoba za održavanje uređaja.

**Članak 41.**

Vlasnici odnosno korisnici individualnih uređaja za pročišćavanje dužni su ih održavati temeljem ugovora s osobom registriranom za obavljanje navedene djelatnosti sukladno uputstvima proizvođača za upotrebu i održavanje uređaja.

Vlasnici odnosno drugi zakoniti posjednici nekretnine dužni su posjedovat i čuvati, te na zahtjev osobe ovlaštene za nadzor primjene ove Odluke dati na uvid preglednu situaciju izvedenog stanja interne odvodnje, odnosno individualne odvodnje predmetnog objekta.

Pregledna situacija mora biti u odgovarajućem mjerilu. Nacrt mora bit u mjerilu 1:100.

**Članak 42.**

Sabirne i septičke jame moraju imat otvor za čišćenje, crpljenje i pražnjenje otpadne vode, te uzimanje uzorka za kontrolu kakvoće otpadnih voda.

Poklopci na sabirnim i septičkim jamama moraju bit lagani, od lijevanog željeza, dimenzija 60x60 cm ili odgovarajućeg kružnog profila s ispravnim ručkama za podizanje.

**Članak 43.**

Sabirne i septičke jame moraju se nalazit na mjestima do kojeg je moguće pristup posebnim vozilima za pražnjenje sadržaja jama.

Visinska razlika od dna sabirne ili septičke jame do mjesta pristupa vozila iz prethodnog stavka ne smije biti veća od 5m.

Udaljenost od ulaznog okna u sabirnu ili septičku jamu do mjesta pristupa vozila iz stavke 1. ovog članka ne smije biti veća od 15m.

**Članak 44.**

U sabirne i septičke jame mogu se ispuštat sanitarne otpadne vode, te industrijske (tehnološke) otpadne vode uz uvjet da su prethodno pročišćene do propisane kvalitete za ispuštanje u sustav javne odvodnje. Uvjeti ispuštanja otpadnih voda u sustav javne odvodnje primjenjuju se i na ispuštanje otpadnih voda u sabirne i septičke jame.

**Članak 45.**

Oborinske i površinske vode ne smiju se ispuštati u sabirne i septičke jame.

**Članak 46.**

Nije dozvoljeno ispuštanje sadržaja sabirnih i septičkih jama po javnim i drugim površinama. Nije dozvoljeno prepumpavanje sadržaja sabirnih i septičkih jama u sustav javne odvodnje, bez suglasnosti Javnog isporučitelja vodne usluge javne odvodnje.

**Članak 47.**

Sabirne jame, septičke jame i individualne uređaje za pročišćavanje sanitarnih otpadnih voda dužni su održavati vlasnici istih o svom trošku.

Sadržaj sabirne i septičke jame mora se redovito prazniti kako bi se osigurala njihova funkcionalnost.

Kao dokaz redovitog pražnjenja sabirnih jama vlasnici su dužni čuvati račune za uslugu pražnjenja min 2 godine od dana pražnjenja.

**Članak 48.**

Vlasnici odnosno drugi zakoniti posjednici individualnih sustava za odvodnju otpadnih voda dužni su iste podvrgnuti kontroli ispravnosti na svojstvo vodonepropusnosti, strukturalne stabilnosti i funkcionalnosti, te kontrolu potom provoditi svakih osam godina sukladno Pravilniku o tehničkim zahtjevima za građevine odvodnje otpadnih voda, kao i rokovima obvezne kontrole ispravnosti građevina odvodnje i pročišćavanja otpadnih voda (NN 3/2011)

Vlasnici individualnih sustava za odvodnju otpadnih voda kontrolu ispravnosti iz st.1. ovog članka dužni su obavljati putem osobe koja ispunjava uvjete za obavljanje posebne djelatnosti za potrebe upravljanja vodama iz članka 209. st. 1 točka 6. Zakona o vodama, to jest za posebnu djelatnost ispitivanja vodonepropusnosti građevina za odvodnju i pročišćavanje otpadnih voda, koja ispunjava posebne uvjete sukladno Pravilniku o posebnim uvjetima za obavljanje djelatnosti ispitivanja vodonepropusnosti građevina za odvodnju i pročišćavanje otpadnih voda (NN 9/2020).

**VI. TEHNIČKO-TEHNOLOŠKI UVJETI PRIKLJUČENJA GRAĐEVINA I DRUGIH NEKRETNINA NA GRAĐEVINE URBANE OBORINSKE ODVODNJE**

**Članak 49.**

U sustav urbane (javne) oborinske odvodnje ne smiju se ispuštati sanitarne i industrijske (tehnološke) otpadne vode, odnosno bilo kakve druge otpadne vode koje nisu oborinske.

**Članak 50**.

Građevine oborinske odvodnje iz stambenih zgrada, poslovnih i drugih prostora, grade i održavaju njihovi vlasnici kao internu (vlastitu) oborinsku odvodnju, na način da oborinske vode prikupljaju i ispuštaju unutar građevinskih čestica zgrada putem upojnih građevina tako da se ne ugrožavaju okolni objekti i površine.

Krovne i druge čiste oborinske vode ispuštaju se u interni sustav oborinske odvodnje bez pročišćavanja.

**Članak 51.**

Onečišćene oborinske vode (sa većih parkirališta i manipulativnih površina) moraju se pročistiti (putem pjeskolova, separatora i/ili drugih sličnih uređaja za pročišćavanje) prije ispuštanja u interni sustav oborinske odvodnje.

**Članak 52.**

U pravilu, priključivanje interne oborinske odvodnje na sustav urbane oborinske odvodnje i na sustav javne odvodnje nije dozvoljeno.

Iznimno, u nepovoljnim uvjetima izgradnje zgrada u odnosu na uvjete odvodnje (zgrade u zaštićenoj kulturno povijesnoj cjelini bez vrtova, odnosno nedostatka površine za izgradnju upojnih građevina, depresije zgrade u odnosu na javno prometnu površinu uz zemljište nedovoljne upojne moći) moguće je uz predočenje dokaza o istom, pod uvjetima i uz suglasnost javnog isporučitelja vodne usluge na sustav odvodnje priključit i otpadne oborinske vode zgrada, odnosno prema uvjetima vlasnika javne građevine za odvodnju oborinskih voda priključit sustav oborinske odvodnje.

**Članak 53.**

Građevine urbane oborinske odvodnje, kao i građevine oborinske odvodnje s cestovnih prometnica, te površina u krugu industrijskih postrojenja i benzinskih crpki, projektiraju se i grade tako da opasne i druge onečišćujuće tvari u tim vodama ne prelaze granične vrijednosti emisija propisane za otpadne vode iz čl. 70 st. 2 Zakona o vodama, ovisno o mjestu ispuštanja.

**Članak 54.**

Jedinica lokalne samouprave izdaje posebne uvjete priključenja na građevine urbane oborinske odvodnje sukladno ovoj Odluci u postupcima ishođenja lokacijske dozvole ili građevinske dozvole koja se izdaje bez lokacijske dozvole prema propisima o prostornom uređenju i gradnji.

Izdavatelj posebnih uvjeta priključenja na građevine urbane oborinske odvodnje izdaje i potvrdu o sukladnosti s posebnim uvjetima priključenja.

Na izdavanje potvrde primjenjuje se odredbe čl. 175 st. 3 Zakona o vodama.

**VII. UPUĆIVANJE NA OBVEZU PRIKLJUČENJA NA GRAĐEVINE JAVNE ODVODNJE SUKLADNO ODLUCI O PRIKLJUČENJU, OPĆIM i TEHNIČKIM UVJETIMA ISPORUKE VODNIH USLUGA**

**Članak 55.**

Na područjima na kojima je izgrađen javni sustav odvodnje, vlasnik građevine odnosno drugi zakoniti posjednik građevine ili druge nekretnine dužan je priključit svoju građevinu odnosno drugu nekretninu na sustav javne odvodnje sukladno Uvjetima i Odluci o priključenju na komunalne vodne građevine i Općim i tehničkim uvjetima isporuke vodnih usluga javne odvodnje.

**Članak 56.**

Po izgradnji sustava javne odvodnje otpadnih voda pravne i fizičke osobe dužne su sustav interne odvodnje priključiti na sustav javne odvodnje sukladno Odluci o priključenju na komunalne vodne građevine, te Općim i tehničkim uvjetima isporuke vodnih suluga javnog isporučitelja najkasnije u roku od jedne godine od dana obavijesti javnog isporučitelja o mogućnosti priključenja.

Vlasnik građevine odnosno drugi zakoniti posjednik građevine dužan je priključenjem svoje građevine na javni sustav odvodnje otpadnih voda, sve instalacije, građevine i uređaje koje se koristile za individualno prikupljanje i pročišćavanje otpadnih voda, a koje se više neće koristiti stavit van funkcije u roku od 30 dana od dana priključenja.

Vlasnik građevine odnosno drugi zakoniti posjednik građevine dužan je dopustit Javnom isporučitelju kontrolu postupanja prema obvezi iz prethodnog stavka.

**VIII. NADZOR I PREKRŠAJNE ODREDBE**

**Članak 57.**

Upravni nadzor u provedbi javnih ovlasti na temelju Zakona o vodama i propisa donesenih na temelju Zakona obavlja nadležno Ministarstvo Republike Hrvatske.

Inspekcijski nadzor provodi državna vodopravna inspekcija, vodni redari i ostale nadležne inspekcije, svaka u okviru svoje nadležnosti u skladu sa Zakonom o vodama, Zakona o vodnim uslugama, Zakonom o održivom gospodarenju otpadom i drugih propisa, te Komunalno redarstvo Grada Drniša temeljem Zakona o komunalnom gospodarstvu i ovom Odlukom.

**Članak 58.**

Nadzor nad provedbom ove Odluke u dijelu koji se odnosi na ispuštanje otpadnih voda protivno Odluci o odvodnji otpadnih voda u sustav javne odvodnje, kao i pražnjenje otpadnih voda iz individualnih sustava odvodnje, te održavanje individualnih sustava odvodnje, provode vodni redari u skladu sa odredbama Zakona o vodama i Zakona o vodnim uslugama.

Vodni redari dodatno su ovlašteni rješenjem narediti priključenje na komunalne vodne građevine i drugo usklađenje s odredbama propisa čiju primjenu nadziru.

Vodni redari zaposlenici su javnog isporučitelja vodne usluge javne odvodnje.

Odluku o vodnom redarstvu, donosi skupština društva javnog isporučitelja vodne usluge. Odlukom o vodnom redarstvu je propisan djelokrug rada, te ovlasti i postupanje u provedbi nadzora, sve sukladno Zakonu o vodama i Zakonu o vodnim uslugama.

**Članak 59.**

Na pravne i fizičke osobe koje ispuštaju otpadne vode protivno ovoj Odluci primjenjuju se prekršajne odredbe i novčane kazne propisane Zakonima i ovom Odlukom.

**Članak 60.**

Člankom 224, 225, 226 Zakona o vodama i člankom 82, 83, 84 Zakona o vodnim uslugama definirane su novčane kazne fizičkim i javnim osoba za prekršaje, odnosno povredu Zakona o vodama ili drugih propisa donesenih na temelju Zakona o vodama, uključujući Odluku o Odvodnji otpadnih voda na području Aglomeracije Ružić.

**IX. PRIJELAZNE I ZAVRŠNE ODREDBE**

**Članak 61.**

Postojeći sustavi interne odvodnje kao i individualni uređaji koji nisu izvedeni u skladu s odredbama ove Odluke vlasnici, zakoniti posjednici odnosno korisnici, su dužni o vlastitom trošku uskladiti s odredbama ove Odluke u roku od 12 mjeseci od stupanja na snagu iste, ako drugim propisima nije predviđen drugi rok.

**Članak 62.**

Fizička i pravna osoba koja djeluje suprotno odredbama ove Odluke i time prouzroči materijalnu štetu (zagađenje okoliša ili oštećenja na kolektorima, objektima i ostalim građevinama sustava javne odvodnje) snosi materijalnu odgovornost.

Troškove popravka oštećenja, te sanacije i nadoknada štete iz stavka 1. ovog članka snosi fizička ili pravna osoba koja ih je prouzročila.

**Članak 63.**

Ova Odluka stupa na snagu osmog dana od dana objave u „Službenom glasilu Općine Ružić“.

KLASA:

URBROJ:

Gradac, 02. lipnja 2023.

OPĆINSKO VIJEĆE OPĆINE RUŽIĆ

PREDSJEDNIK

Ante Duran, v.r.